กฎกระทรวง กำหนดรายชื่อประเภทสินค้าเฉพาะอย่างและกำหนดหลักเกณฑ์และวิธีการในการใช้สิ่งบ่งชี้ทางภูมิศาสตร์ที่เหมือนหรือพ้องกัน พ.ศ. 2547
กฎกระทรวง
กฎกระทรวง
กำหนดรายชื่อประเภทสินค้าเฉพาะอย่างและกำหนดหลักเกณฑ์และวิธีการ
ในการใช้สิ่งบ่งชี้ทางภูมิศาสตร์ที่เหมือนหรือพ้องกัน
พ.ศ. ๒๕๔๗[๑]
 

อาศัยอำนาจตามความในมาตรา
๔ มาตรา ๒๘ วรรคหนึ่ง และมาตรา ๒๙
แห่งพระราชบัญญัติคุ้มครองสิ่งบ่งชี้ทางภูมิศาสตร์ พ.ศ. ๒๕๔๖ อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๕๐ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย
รัฐมนตรีว่าการกระทรวงพาณิชย์ออกกฎกระทรวงไว้ ดังต่อไปนี้

ข้อ
๑
กำหนดให้รายชื่อประเภทสินค้าต่อไปนี้เป็นสินค้าเฉพาะอย่าง
(๑)
ข้าว
(๒)
ไหม
(๓)
ไวน์
(๔)
สุรา

ข้อ
๒ ในกรณีที่สินค้าเฉพาะอย่างตามข้อ ๑
มีสิ่งบ่งชี้ทางภูมิศาสตร์เหมือนหรือพ้องกันกับสิ่งบ่งชี้ทางภูมิศาสตร์ของสินค้าเฉพาะอย่างที่ได้ขึ้นทะเบียนไว้แล้วหรืออยู่ระหว่างดำเนินการขึ้นทะเบียนแต่เป็นสินค้าที่มีแหล่งภูมิศาสตร์ต่างกัน
ให้การใช้สิ่งบ่งชี้ทางภูมิศาสตร์สำหรับสินค้าเฉพาะอย่างที่ขอขึ้นทะเบียนรายหลังต้องระบุแหล่งภูมิศาสตร์และประเทศที่ผลิตสินค้านั้นไว้ท้ายสิ่งบ่งชี้ทางภูมิศาสตร์โดยชัดเจน

ข้อ
๓ กฎกระทรวงนี้ให้ใช้บังคับตั้งแต่วันที่
๒๘ เมษายน พ.ศ. ๒๕๔๗ เป็นต้นไป


ให้ไว้ ณ วันที่ ๒๘
เมษายน พ.ศ. ๒๕๔๗
วัฒนา เมืองสุข
รัฐมนตรีว่าการกระทรวงพาณิชย์

หมายเหตุ :-
เหตุผลในการประกาศใช้กฎกระทรวงฉบับนี้ คือ โดยที่มาตรา ๒๘ วรรคหนึ่ง
แห่งพระราชบัญญัติคุ้มครองสิ่งบ่งชี้ทางภูมิศาสตร์ พ.ศ. ๒๕๔๖
บัญญัติให้รัฐมนตรีประกาศให้สินค้าประเภทใดเป็นสินค้าเฉพาะอย่างได้โดยกำหนดในกฎกระทรวง
และมาตรา ๒๙ แห่งพระราชบัญญัติดังกล่าว
บัญญัติให้ในกรณีที่สินค้าเฉพาะอย่างมีสิ่งบ่งชี้ทางภูมิศาสตร์เหมือนหรือพ้องกันแต่เป็นสินค้าที่มีแหล่งภูมิศาสตร์ต่างกัน
เมื่อมีการขึ้นทะเบียนสิ่งบ่งชี้ทางภูมิศาสตร์สำหรับสินค้าดังกล่าว
ให้การใช้สิ่งบ่งชี้ทางภูมิศาสตร์ในกรณีนี้เป็นไปตามหลักเกณฑ์และวิธีการที่กำหนดในกฎกระทรวง
จึงจำเป็นต้องออกกฎกระทรวงนี้














วิชชุตา/ผู้จัดทำ
๑๓ มิถุนายน ๒๕๕๔

















































[๑] ราชกิจจานุเบกษา เล่ม ๑๒๑/ตอนที่ ๓๗
ก/หน้า ๓/๑๖ มิถุนายน ๒๕๔๗